**Rørkjærkorets historie**

Rørkjær-koret blev stiftet i 1965 af Aksel Eskildsen, der var korets dirigent gennem 27 år. I de første år hed det Rørkjær Skoles Kor, og optog kun medlemmer fra skolen. Koret udviklede sig hastigt, og begyndte at tage elever ind fra andre skoler. I 1981 fik koret status af overbygningskor til de andre skolers skolekor, og navnet ændredes da til Rørkjær-koret.

Aksel Eskildsen gjorde koret kendt i vide kredse, både i Danmark og i udlandet. Han stod for en række fine pladeindspilninger med koret - især af lyriske danske sange.

Med Aksel Eskildsen som leder startede koret en omfattende rejsevirksomhed. De første rejser gik til de internationale korkonkurrencer i Llangollen i Whales, senere til mange andre europæiske lande, samt USA, Australien, Japan, Hong Kong og Taiwan.

Ved den 15. og den 16. internationale ISME-kongres i henholdsvis Bristol og Brisbane var Rørkjær-koret udvalgt til at repræsentere Danmark. Rørkjær-koret og Aksel Eskildsen modtog Esbjerg Bys ærespris i 1984.

Aksel Eskildsen var uddannet folkeskolelærer og virkede hele sin karriere som lærer ved Rørkjær Skole. I 1970 stiftede han Esbjerg Ungdomskor, som var med på mange af Rørkjær-korets rejser og han var dirigent for Esbjerg Lærerkor fra 1974 til 1984. Aksel Eskildsen døde efter en korprøve 11. august 1992.

Lisbeth Aagaard var allerede inden Aksel Eskildsens død udset til at videreføre Rørkjær-koret når Aksel Eskildsens kræfter slap op. Lisbeth Aagaard videreførte koret med stor respekt for Aksel Eskildsens arbejde, men også med en ny stil. Det gav nogle turbulente år, men Lisbeth Aagaard fik koret helskindet gennem skiftet og placerede det i toppen af "Sangerdyst fra Kyst til Kyst". Korets 30 års jubilæum blev fejret med en flot koncert i Esbjerg Kunstpavillion. Koret var under Lisbeths Aagaards ledelse på rejse til Letland, og en rejse til Island var planlagt, da Lisbeth Aagaard blev syg i sommeren 1996 og efterfølgende rejste til Odense.

Lisbeth Aagaard er uddannet som musikpædagog fra Vestjysk Musikkonservatorie i 1991, og var ansat ved Esbjerg Musikskole fra 1992 til 1996. Efter et par år i Odense vendte hun tilbage til Vestjylland hvor hun blev ansat som lærer ved Varde Musikskole. Hun arbejder desuden som korlærer ved Vardeegnens Ungdomsskole og er repetitør og korleder for 7-kanten.

Troels Sørensen blev dirigent for Rørkjær-koret to dage før rejsen til Island. Korets høje aktivitetsniveau er opretholdt med årlige udenlandsrejser og mange koncerter i Danmark - primært i Esbjerg og Ribe Amt. Koret har klaret sig pænt i korkonkurrencerne med et sølvdiplom "Riva del Garda" og en 2. plads i "Sangerdyst fra Kyst til Kyst" i 2003.

Troels Sørensen, blev uddannet som folkeskolelærer i 1972 med musik som linjefag fra Jelling Seminarium. I 1975 tog han musikpædagogisk eksamen fra Vestjysk Musik­konser­va­torium i Esbjerg. Siden har han arbejdet både som folkeskolelærer, musikpædagog og som kor og orkesterdirigent og er bl.a. orkesterdirigent ved Varde Sommerspil. Troels Sørensen valgte i 2008 at gå af som dirigent, efter alvorlig sygdom, men er forsat som ven og mentor for koret.

I perioden 2009-1012 har Heidi Kudahl været korleder. Heidi er uddannet korleder og klassisk sanger fra hhv. Århus Universitet og Det Jyske Musikkonservatorium. Hun har tidligere ledet Grenaa Kirkes Pigekor, og er en efterspurgt underviser i grundlæggende sangteknik og sang.

I januar 2013 blev Kathrine Smitshuysen dirigent for Rørkjærkoret.

Kathrine er uddannet musikpædagog fra Vestjysk Musikkonservatorium i 2008 med hovedfag i børnekorledelse, klassisk korledelse og elementær musikopdragelse. Kathrine har også eksamen i klassisk sang og sangpædagogik. Inden Kathrine endte hos Rærkjærkoret har hun arbejdet som musikpædagog, korleder og sanglærer på flere musikskoler. Det var et drømmejob for Kathrine at overtage Rørkjærkoret med muligheden for at videreførere en stolt kortradition.

Da Kathrine overtog koret var der 9 sangglade piger. Nu mens koret i 2015 fejrer 50 års jubilæum er det med 47 piger og korets første udenlandsrejse i mange år. Kathrine vægter sangglæde og venskab højt, og det er med et stort smil, hun siger tak for i dag hver tirsdag.

**Korets dirigenter gennem tiden:**

Aksel Eskildsen 1965 - 1992

Lisbeth Aagaard 1992 - 1996

Troels Sørensen 1996 - 2008

Johanne Bjerregaard 2008-2009

Heidi Kudahl 2008 - 2012

Kathrine Smitshuysen 2013 –

**Korets rejser siden 1996**

* Sverige 2018
* Tyskland 2017
* Holland 2016
* Sverige 2015  
  Rejse til Vimmerby og Astrid Lindgrens Verden med koncert ved Astrid Lindgrens Næs (barndoms hjem) og koncert på Furulundskolan.
* Budapest 2008
* Paris 2007  
  En kort påskerejse ned til foråret i Paris med koncert i Frederikskirken og Disneyland.
* Kina 2006  
  Som den store 40 års jubilæums-tur valgte vi at deltage i Kor-Olympiande i Xiamen - World Choir Games og derefter rejste vi til Beijing og så de store seværdigheder
* Ungarn 2005  
  For anden gang besøgte vi Patrona Hungaria i Budapest og Zermak Antál Musikskoles Strygerorkester i Veszprém
* U.S.A. 2004  
  17 dages koncerttourné i Michigan og Illinoise, flot arrangeret af Blue Lake International Exchange Program
* Letland 2003  
  Riga Domkor inviterede til koncertrejse i Letland og til vores medvirken ved påskegudstjenesten i Riga Domkirke
* England 2002  
  Sherborne School modtog os til nogle spændende dage på engelsk kostskole, derefter nogle dage i London med koncert i Den Danske Kirke.
* Ungarn 2001  
  Rejsen skulle egentlig være gået til Holland, men på grund af kogalskabs epidemien måtte vi med få dages varsel aflyse - Anna Soltesz arrangerede lynhurtigt en spændende tur til Budapest, hvor Patrona Hungariae modtog os
* Italien 2000  
  I Riva del Garda deltog vi Interkulturs korkonkurrence, hvor vi vandt sølv diplom.
* Rusland 1999  
  I Dubna, nord for Moskva besøgte vi musikgruppen Putznecik, der havde været i Esbjerg i sommeren 98. Vi var også på tur til Moskva, hvor vi var på Den Røde Plads og i Bolshoy Teatret
* Ungarn 1998  
  Som genbesøg var vi i Veszprem ved Balatonsøen, hvor vi besøgte Zermak Antál Musikskoles Strygerorkester under Eszter Demels ledelse. På hjemrejsen var vi på et kort besøg i Budapest, hvor vi også havde en enkelt koncert.
* Japan 1997  
  Inviteret af Hidehiro Kavahira på vegne af People to People og Rotary var vi på en spændende rejse til Nabari og Osaka i Japan
* Island 1996  
  Rørkjær-koret var i sommeren 1996 på en koncertturne til Island hvor de overrakte et “fredsbrev” fra Esbjerg Kommunes borgmester Johnny Søttrup og Esbjerg Fiskeriforening til den islandske justits- og fiskeriminister Thorstein Pålsson i forbindelse med fiskeristriden mellem Danmark og Island.